Blekinge
Blekinge (taani keeles ka Bleking, Blegind) on ajalooline maakond Rootsi kaguosas Götalandil. Halduslikult vastab sellele Blekinge lään. Maakond piirneb põhjas Smålandi ja läänes Skånega. Idas ja lõunas on Läänemeri (lõunas Hanö laht). Maakonna pindala on 2941 km² ja elanike arv 151 013 (seisuga 31. märts 2006). Rahvastiku tihedus on 51 inimest ruutkilomeetri kohta. Aastal 1999 oli elanike arv 150 600. Kui mitte arvestada neid maakondi, kus leidub suurlinnapiirkondi, on tegu Rootsi kõige tihedamalt asustatud ajaloolise maakonnaga. Blekinget nimetatakse sageli "Rootsi aiaks". Rannikul on ilus Blekinge skääristik, Rootsi lõunapoolseim skääristik. Blekinge kuulub Lundi piiskopkonda.